Ο **Γιώργος Κοντοπίδης** είναι καθηγητής Βιοχημείας του Πανεπιστημίου Θεσσαλίας στο Τμήμα Κτηνιατρικής, ο οποίος έχει τιμηθεί με το *βραβείο Μποδοσάκη* για το ερευνητικό έργο του.

Βιογραφία
---------

Γεννήθηκε στην Αθήνα το 1968, όπου μεγάλωσε και εκπλήρωσε τις εγκύκλιες σπουδές του στο 1ο Λύκειο Χολαργού. 

Το 1991 έλαβε το βασικό πτυχίο χημικού από το Πανεπιστήμιο Ιωαννίνων, Τμήμα Χημείας. Εκπόνησε τις μεταπτυχιακές και διδακτορικές σπουδές του στη Σκωτία και συνεργάστηκε με τον καθηγητή Dr. M. Mattey στο University of Strathclyde, από όπου έλαβε μεταπτυχιακό δίπλωμα MPhil στη βιοτεχνολογία το 1995. 

Εκπόνησε διδακτορική έρευνα στη Σκωτία και έλαβε σχετική ερευνητική υποτροφία. Το 1998 ολοκλήρωσε το διδακτορικό του στο Πανεπιστήμιο του Εδιμβούργου υπό τον καθηγητή βιοχημείας Dr. M. Walkinshaw. Η διδακτορική του έρευνα στόχευε στην ανακάλυψη αναστολέων της κυκλοφιλίνης Α, με σκοπό την ανάπτυξη νέων φαρμάκων που εμπλέκονται στην ανοσοκαταστολή. 

Εργάστηκε ως μεταδιδακτορικός ερευνητής στο κέντρο έρευνας ICMB στο Πανεπιστήμιο του Εδιμβούργου, όπως επίσης και στη φαρμακευτική βιομηχανία. Το χρονικό διάστημα 2001-2005, ανέλαβε θέση κύριου ερευνητή στην εταιρεία *Cyclacel* στο Νταντί. 

Το 2006 επέστρεψε στην Ελλάδα αφού εκλέχθηκε επίκουρος καθηγητής σε τακτική θέση στο Τμήμα Κτηνιατρικής του Πανεπιστημίου Θεσσαλίας. Το 2016 εκλέχτηκε καθηγητής πρώτης βαθμίδας.

Διακρίσεις
----------

Κατέχει τρία διεθνή διπλώματα ευρεσιτεχνίας. Μαζί με συνεργάτες και φοιτητές του έχει δημοσιεύσει 60 πρωτότυπες ερευνητικές εργασίες. Το έργο του έχει διεθνή απήχηση με περισσότερες από >3.000 αναφορές (*Scopus*) και δείκτη αναγνώρισης, h-index 28. 

Έχει λάβει δύο ερευνητικές διακρίσεις, το *Βραβείο ακαδημαϊκής και επιστημονικής αριστείας*
στον τομέα «Στοχευμένη ανάπτυξη φαρμακευτικών ουσιών με βάση τη δομή τους» το 2012 με βράβευση από το Υπουργείο Παιδείας, και το *Βραβείο Μποδοσάκη* στον τομέα ‘’Ιατρική-Βιολογία’’ το 2008.

Το 2020 σε διεθνή μετα-έρευνα (*Updated science-wide author databases of standardized citation indicators*) στο περιοδικό *Plos Biology*, ο δρ. Κοντοπίδης έλαβε διεθνή διάκριση αφού συμπεριλήφθηκε στους καταλόγους *Mendeley Data 2020*, που περιλαμβάνουν τους πιο επιδραστικούς επιστήμονες με υψηλή διεθνή ερευνητική αναγνώριση στα πεδία της δομικής βιοχημείας και της φαρμακευτικής χημείας .

Το 2017 το αμερικανικό Ίδρυμα Fulbright του απένειμε υποτροφία ‘’Greek Visiting Scholars’’ και πραγματοποίησε εφαρμοσμένη έρευνα στο Κολλέγιο Φαρμακευτικής στο Πανεπιστήμιο Νότιας Καρολίνας στις Ηνωμένες Πολιτείες Αμερικής.

Είναι κριτής στα διεθνή επιστημονικά περιοδικά *Chemistry & Biology, Science, Journal of Medicinal Chemistry, Food Chemistry, Liposome Research, Biological Chemistry*.

Προσωπική ζωή
-------------

Είναι νυμφευμένος από το 1994 με την ερευνήτρια Δρ. Στέλλα Ζέττα και μαζί έχουν δύο ενήλικα τέκνα. 

Ζει μόνιμα στην Καρδίτσα από το 2007.

Εξωτερικοί σύνδεσμοι
--------------------

* Ιστοσελίδα του Τμήματος Κτηνιατρικής, Πανεπιστήμιο Θεσσαλίας
* Βιογραφικό σημείωμα του Γ. Κοντοπίδη
* Ιστοσελίδα του Εργαστηρίου Βιοχημείας, Πανεπιστήμιο Θεσσαλίας

Παραπομπές
----------

1. ↑  «Department of Biochemistry». *Τμήμα Κτηνιατρικής*. Ανακτήθηκε στις 11 Ιουνίου 2023.
2. ↑  «Κορυφαίοι Ελληνες επιστήμονες του 2008». *Η ΚΑΘΗΜΕΡΙΝΗ*. 1 Ιουνίου 2008. Ανακτήθηκε στις 11 Ιουνίου 2023.
3. ↑  Kontopidis, George A. (2000). «Immunophilin ligand design». University of Edinburgh. Ανακτήθηκε στις 11 Ιουνίου 2023.
4. ↑  «George KONTOPIDIS - Head of Biochemistry Laboratory - BSc , MPhil, PhD - University of Thessaly, Volos - UTH - Τμήμα Κτηνιατρικής». *ResearchGate*. 31 Αυγούστου 2014. Ανακτήθηκε στις 11 Ιουνίου 2023.
5. ↑  «Scopus preview - Kontopidis, George A. - Author details». *Scopus*. Ανακτήθηκε στις 11 Ιουνίου 2023.
6. ↑  Aristeias, Omada (9 Μαρτίου 2017). «ΣΤΟΧΕΥΜΕΝΗ ΑΝΑΠΤΥΞΗ ΦΑΡΜΑΚΕΥΤΙΚΩΝ ΟΥΣΙΩΝ ΜΕ ΒΑΣΗ ΤΗ ΔΟΜΗ ΤΟΥΣ». *excellence.minedu.gov.gr*. Αρχειοθετήθηκε από το πρωτότυπο στις 6 Αυγούστου 2020. Ανακτήθηκε στις 11 Ιουνίου 2023.
7. ↑  «Κορυφαίοι Ελληνες επιστήμονες του 2008». *Η ΚΑΘΗΜΕΡΙΝΗ*. 1 Ιουνίου 2008. Ανακτήθηκε στις 11 Ιουνίου 2023.
8. ↑
9. ↑
10. ↑  «Καθηγητές από τα Τμήματα της Καρδίτσας στην κορυφή της παγκόσμιας κατάταξης». *ΝΕΟΣ ΑΓΩΝ*. 2 Ιανουαρίου 2021. Ανακτήθηκε στις 11 Ιουνίου 2023.
11. ↑  «Georgios Kontopidis». *Fulbright Scholar Program*. 1 Οκτωβρίου 2017. Ανακτήθηκε στις 11 Ιουνίου 2023.